昆明池石鲸赋
李子卿 (Tang)
汉武帝将恢厥功。辟厥土。使近必伏。远必取。乃象滇河以为池。法昆明而教武。于是水物备。石鲸吐。茸鳞镂甲。欲动于涟漪。掉尾连鬐。必随于风雨。残文沙白。古色苔苍。若喷沫而生浪。状衔珠而有光。质惟其坚。岂有时而泐。感则斯应。盖动惟其常。方将协灵德。荐祯祥。岂泥沉而沙卧。与地久而天长者哉。至若汉苑风霁。秦渚流春。轻摇澹泞。稍动奫沦。载沉载浮。百尺且规于颁首。若明若灭。两崖犹认于文鳞。对牛女而光动。映楼船而色新。誇大岂惭于海客。遇屯空笑于波臣。及乎雷隐南山。云生北斗。鼓怒波击。崩腾水走。势则汹汹。有类阳侯之振。声乃虩虩。宛是蒲牢之吼。若此则非不知灵之所凭。神之所有者也。且石之为质也。磨而不磷。鱼之为物也。动而必顺。岂比夫为犀蜀郡。浦际空沉。作燕湘川。雨中方振。色映乎崖渚。性合乎风雷。非任子之钓得。傥琴高之御来。幸见处于河汉。亦何辞于劫灰。客有感而言曰。今失流无虞。铿钟何托。请为不转之志。以就观濠之乐。傥南溟之可图。吾固知夫后时之可以潜跃也。